Folketing
2013-02-08

Egentlig er det bemærkelsesværdige her, at vi i 2013 faktisk har en branche, som ikke er reguleret. Tænk, at det kunne komme igennem nåleøjet. Det slutter så nu, for nu begynder reguleringen af den her branche også. Jeg synes, det er værd at bemærke, at vi faktisk har en branche her, som fungerer rigtig godt. Den fungerer, helt uden at staten blander sig. Folk går til de tatovører, som de gennem netværk, på internettet og andre steder har hørt er dygtige tatovører, for når man putter en tatovering på sin krop, går de fleste ret meget op i at gå det rigtige sted hen. Jeg er selv blevet tatoveret to gange. Den ene gang var, da jeg var 20 år. Jeg brugte forholdsvis lang tid på at finde ud af, hvor jeg skulle gå hen for at få en god tatovering et sted, hvor der var høj hygiejne og en god kunstner, der kunne lave tatoveringen. Anden gang blev jeg tatoveret af en fra Colombia, som kom til Danmark – en verdensberømt tatovør. Hvordan vil man registrere ham?